Persuna ta' nazzjonalita' Maltija ġiet arrestata wara li marret tiġbor pakkett b'sustanzi narkotiċi mill-Posta. Fi stqarrija d-dipartiment tad-Dwana qal li jirriżulta li l-persuna mpurtat bil-posta pakkett b'sustanzi narkotiċi, u li t-Tnejn ppreżentat ruħha fiżikament biex tirtira l-pakkett mid-Dwana, fl-uffiċċju Ċentrali tal-Posta, f'Ħal-Qormi. Hemm il-persuna, li ma ngħadx jekk hux mara jew raġel, ġiet arrestata fuq il-post mill-Pulizija. Id-dipartiment ta' dwana sostna li f'dawn l-aħħar ġimgħat, minn meta Brexit daħal b'mod effettiv, li fisser li l-pakketti postali li jaslu mir-Renju Unit ġew suġġetti għall-formalitajiet, proċeduri u kontrolli tad-Dwana, id-Dwana Maltija nnutat xejra kostanti u konsistenti ta' importazzjonijiet ta' sustanzi narkotiċi u żrieragħ narkotiċi f'pakketti bil-posta mir-Renju Unit. Sal-aħħar ta' Diċembru tal-2020, pakketti li jaslu mir-Renju Unit ma kienux jiġu riferuti lid-Dwana għaliex ma kienux suġġetti għall-formalitajiet u l-kontrolli tagħha. Għaldaqstant, tali xejra ta' movimenti setgħet, u aktarx kienet, diġa' teżisti, iżda ma kinitx, u ftit setgħet, tiġi nnutata. Dipartiment tad-Dwana Jirriżulta li fl-ewwel 9 ġimgħat tal-2021 ġew interċettati xejn inqas minn 10 pakketti b'sustanzi narkotiċi, jew bi żrieragħ narkotiċi, li oriġinaw mir-Renju Unit. Dan ifisser medja ta' aktar minn pakkett fil-ġimgħa. Kien hemm istanzi fejn f'jum wieħed instabu aktar minn pakkett wieħed. Il-pakketti kienu indirizzati għal residenzi f'diversi partijiet ta' Malta, fosthom Birkirkara, Hal-Qormi, Ħaż-Żebbuġ, il-Ħamrun, is-Swieqi, ix-Xlendi, l-Iklin, l-Imsida, San Pawl il-Baħar u Tas-Sliema. Jirriżulta li dawn l-importazzjonijiet kienu jammontaw għal madwar kilo droga. Uħud mill-każi inqabbdu mill-klieb tal-K9 Unit tad-Dwana, Żekkin, Stan u Peter. Il-każi kollha ġew riferuti lill-Iskwadra ta' Kontra d-Drogi tal-Pulizija li komplew bl-investigazzjonijiet tagħhom u ttieħdu l-passi skont il-liġi. Id-Dipartiment tad-Dwana rringrazzja lill-Korp tal-Pulizija għall-assistenza u l-koperazzjoni konġunta li trawmet bejn iż-żewġ forzi. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_603f3bdc25ef2_rand.td-a-rec-img{text-align:left}.td_uid_3_603f3bdc25ef2_rand.td-a-rec-img img{margin:0 auto 0 0}